钦定古今图书集成/明伦汇编/氏族典/第626卷 > 拓跋晖
## 钦定古今图书集成/明伦汇编/氏族典/第626卷 > 拓跋晖

按《魏书常山王传》：“常山王遵子素，素子忠，忠子晖，字
景袭。少沉敏，颇涉文史。世宗即位，拜尚书主客郎，巡
省风俗，还，奏事称旨，为给事黄门侍郎，再迁侍中，领
右卫将军。虽无补益，深被亲宠。凡在禁中要密之事，
晖别奉旨，藏之于柜，唯晖入乃开。其馀侍中黄门，莫
有知者，侍中卢昶亦蒙恩盼，故时人号曰‘饿虎将军’”、
饥鹰侍中，迁吏部尚书。纳货用官，皆有定价，天下号
曰“市曹。”出为冀州刺史。肃宗初，征拜尚书左仆射，诏
摄吏部选事。后诏晖与任城王澄、京兆王愉、东平王
匡共决门下大事。晖又上书论《政要》，帝纳之。颇爱文
学，招集儒士崔鸿等，撰录百家要事，以类相从，名为
《科录》，凡二百七十卷。上起伏羲，迄于晋、宋，凡十四代。
晖疾笃，表上之。神龟元年卒。赐东园秘器，赠使持节、
都督中外诸军事、司空公，谥曰“文宪。”